Man vas vir moord op vrou op Thabazimbi-hoewe  (Argieffoto) ŉ 55-jarige man is in hegtenis geneem nadat hy glo sy vrou op ŉ hoewe in die Spitskop-omgewing buite Thabazimbi in Limpopo vermoor het. Die 54-jarige vrou is Woensdag tussen 12:00 en 13:00 in ŉ huis op die hoewe vermoor. Volgens brig. Motlafela Mojapelo, polisiewoordvoerder, het die man aanvanklik aangedui dat sy vrou vermoor is toe hy dorp toe gery het. ŉ Voorlopige ondersoek het egter aan die lig gebring dat die man onverklaarde kneusplekke en skrape gehad het wat daarop dui dat hy moontlik die moord gepleeg het. Die moordwapen is ook in die omgewing gevind. Ná ŉ deeglike ondersoek van die misdaadtoneel is die man in hegtenis geneem. Hy sal binnekort in die Thabazimbi-landdroshof verskyn op aanklag van moord.